สัมผัส "กุนุงซิลิปัต" ทะเลหมอก 360 องศา เสน่ห์เมืองงามชายแดนใต้ อำเภอเบตง
สัมผัส "กุนุงซิลิปัต" ทะเลหมอก 360 องศา เสน่ห์เมืองงามชายแดนใต้ อำเภอเบตง จังหวัดยะลา
 
ทะเลหมอกตำบลอัยเยอร์เวง อำเภอเบตง จังหวัดยะลา ยังเป็นสถานที่ดึงดูดใจให้ทั้งนักท่องเที่ยว ประชาชนจากหลากหลายพื้นที่ รวมทั้งช่างภาพอาชีพ และช่างภาพมือสมัครเล่น ต่างเดินทางไปร่วมชมความสวยงามของทะเลหมอกสุดสวยชายแดนใต้ กันอย่างต่อเนื่อง

โดยทะเลหมอกกุนุงซิลิปัต (ฆูนุงสีรีปัต) หรือที่ชาวบ้านเรียกกันว่า "ภูเขาหิน" กิโลเมตรที่ 21 เป็นจุดชมทะเลหมอกที่สวยงามมากอีกจุดของอำเภอเบตง ตั้งอยู่ระหว่างรอยต่อตำบลตาเนาะแมเราะ กับตำบลอัยเยอร์เวง อำเภอเบตง จังหวัดยะลา โดยจุดชมทะเลหมอกบนยอดเขา มีความสูงจากระดับน้ำทะเล 670 เมตร มีพื้นที่ให้ยืนชมความสวยงามยามเช้า ได้ประมาณห้าสิบคน โดยที่นี่สามารถมองดูทะเลหมอก ได้รอบตัวถึง 360 องศา

สำหรับทะเลหมอกกุนุงซิลิปัต สามารถเดินทางไปได้ 2 เส้นทาง คือ ตำบลอัยเยอร์เวง และตำบลตาเนาะแมเราะ อยู่ห่างจากที่พักในเมืองเบตง ไปตามเส้นทางหมายเลข 410 (ยะลา-เบตง) ประมาณ 21 กิโลเมตร
 
จากนั้นจะต้องใช้รถขับเคลื่อนสี่ล้อเดินทางขึ้นเขาต่อไปอีกประมาณ 3 กิโลเมตร และเดินเท้าปีนเขาอีกประมาณ 20-30 นาที จึงจะถึงจุดชมวิวทะเลหมอกที่มีความสวยงาม ทั้งนี้ประชาชน นักท่องเที่ยว ที่สนใจเที่ยวทะเลหมอกเขากุนุงซิลิปัต สามารถติดต่อได้ที่ นายอิบบรอเฮ็ม สาอะ หมายเลขโทรศัพท์ 08-5470-8039 และที่นายซูกิฟฟลี จะปะกิยา หมายเลขโทรศัพท์ 08-2265-6900 หรือจะประสานกลุ่มเยาวชน 08-1093-8549 (เฮง)

ส่วนค่าใช้จ่าย เป็นค่านำเที่ยว รักษาความปลอดภัย ลูกหาบ รถยนต์ อาหารว่าง 2 มื้อ ข้าว 1 มื้อ และเต็นท์ กรุ๊ปละ 5 คน เพียงคนละ 600 บาทเท่านั้น